Barnehagebarn i Norge har størst uteplass
Norske barnehagebarn i alderen 0-3 år skal ifølge den veiledende normen ha minst om lag 33 kvadratmeter hver å boltre seg på utendørs, mens barn fra 3 til 6 år skal ha 24 kvadratmeter. Det fører Norge helt til topps blant landene og distriktene som er med i sammenligningen fra Organisasjonen for økonomisk samarbeid og utvikling (OECD). Den amerikanske delstaten Massachusetts følger etter Norge, med minstekrav om 23 kvadratmeter per barn blant de minste. Deretter følger den tyske delstaten Nordrhein-Westfalen og Slovenia, begge med 15 kvadratmeter for både mindre og større barn. Helt nederst ligger Tyrkia og Italia, som har krav om to kvadratmeter uteareal per barn. Norge havner på femteplass når det gjelder minstekrav for inneareal, med drøyt 5 kvadratmeter for de minste og 4 kvadratmeter for de største barna i barnehagen. Delstaten Massachusetts ligger på topp, med krav om drøyt 10 kvadratmeter per barn blant de minste. Så følger Italia, der de minste barna skal ha nærmere 8 kvadratmeter, mens de eldste får minst 2 kvadratmeter. Nederst finner vi Tyrkia (snaut to kvadratmeter per eldre barn) og Japan (snaut to kvadratmeter per yngre barn).
Norske barnehager har desidert høyest minstekrav til uteplass, viser en internasjonal oversikt. Også når det gjelder plass innendørs, kommer Norge høyt på lista.